<classify> WAZIRI wa Nishati, Dk Medard Kalemani amepiga marufuku Shirika la Umeme nchini TANESCO na Wakala wa Umeme Vijijini REA kununua transfoma zinazotengenezwa nje badala yake, wanunue zinazotengenezwa nchini hususani kiwanda cha Tanelec Arusha.Waziri Kalemani alisema hayo juzi baada ya kutembelea kiwanda cha kutengeneza transfoma cha Tanelec kilichopo jijini Arusha na kuona uzalishaji wake wenye ubora uliotukuka. Alisema kiwanda cha Tanelec kinasambaza transfoma karibu nchi nne Afrika na ni kiwanda cha kwanza Afrika kwa kutengeneza transfoma zenye ubora hivyo ni lazima serikali iunge mkono jitihada zake kwa kununua bidhaa hiyo.Alisema transfoma kutoka nje bei yake ni zaidi ya Sh milioni tisa lakini hazina ubora kama zinazotengenezwa nchini hasa kiwanda cha Tanelec ambapo transfoma moja ni Sh milioni sita. Alisema kuna viwanda vitatu vya transfoma nchini lakini kiwanda kikongwe ni cha Tanelec hivyo serikali itahakikisha inalinda viwanda hivyo kwa nguvu zote ili viwanda hivyo viweze kujiendesha na kutoa ajira kwa Watanzania.Mkurugenzi Mtendaji wa Kiwanda cha Tanelec, Zahir Saleh aliishukuru Serikali ya Awamu ya Tano chini ya Rais John Magufuli kwa kupiga marufuku wakandarasi wa REA na mashirika mengine ya umeme kununua transfoma nje. Saleh alisema kwa uamuzi huo wa Rais, kiwanda cha Tanelec kimepata faida ya zaidi ya Sh bilioni 4 kutoka mwaka 2015 hadi sasa kwani transfoma nyingi zimekuwa zikinunuliwa na wao wameongeza uzalishaji maradufu.Alisema kila mwaka Tanelec inaongeza uzalishaji na faida nayo inaongezeka kwani mwaka 2016 kilipata faida ya zaidi ya Sh bilioni 1.2 na mwaka 2017 faida ya Sh bilioni 1.3 Akizungumzia changamoto, Mkurugenzi huyo wa Tanelec aliiomba serikali kupiga marufuku uingizwaji wa transfoma kutoka nje ya chi au kutoza ushuru mkubwa ili kulinda viwanda vya hapa nchini vinavyozalisha bidhaa hiyo.Mwenyekiti wa Kamati ya Bunge la Bajeti waliotembelea kiwanda cha Tanelec, George Simbachawene mbali ya kuusifu uongozi wa Tanelec kwa kazi nzuri, alimshauri Waziri wa Nishati kukilinda kiwanda hicho kwa kununua bidhaa zake na kusema kuna siasa nyingi kutoka wafanyabiashara kutaka kununua transfoma nje. Rais Magufuli amekuwa akisisitiza kulinda bidhaa zinazozalishwa na viwanda vya ndani hivyo tunapaswa kumuunga mkono kwa nguvu zote bila aibu lengo likiwa ni kupata ajira zaidi kwa Watanzania, Simbachawene alisema.  <topic>: KITAIFA 